
Sut mae ysgol yn datblygu un agwedd ar ei Chynllun Datblygu Ysgol: adroddiad sy’n adfyfyrio’n feirniadol ar y camau gweithredu, yr effaith a’r sylfaen dystiolaeth

Rhagarweiniad
Er mwyn cynhyrchu’r adroddiad yma, roedd yn angenrheidiol i fagu dealltwriaeth o brosesau datblygu ysgolion yn gyffredinol cyn craffu ar un agwedd o gynllun datblygu ysgol (CDY) un ysgol ac ystyried sut mae’r ysgol wedi mynd ati i ddatblygu’r agwedd benodol yma.

Craffa’r adroddiad yma ar gynllun datblygu ysgol a ddarparwyd gan ysgol gynradd yn Sir Gaerfyrddin a gadwyd yn ddienw trwy gydol yr adroddiad er mwyn amddiffyn eu hawl i anhysbysrwydd yn unol â chanllawiau BERA (2018). Cyfeiriwyd at yr ysgol fel Ysgol A. Mae tua 300 o ddisgyblion yn mynychu Ysgol A, sy’n darparu addysg trwy gyfrwng dwy ffrwd gydag wyth dosbarth ffrwd Gymraeg a dau ddosbarth ffrwd Saesneg (Ysgol A, 2023).

Yr agwedd a ganolbwyntiwyd arno o CDY Ysgol A oedd y drydedd flaenoriaeth sef “Develop independence through inspirational indoor and outdoor areas” (Ysgol A, 2023, t.18). Ffocysa’r blaenoriaeth yma ar ddatblygiad dysgu annibynnol ymysg y dysgwyr trwy sicrhau bod ardaloedd priodol tu fewn a thu allan ar gael iddynt ddysgu ynddynt (Pennaeth Ysgol A, 2023). Hefyd noda Pennaeth Ysgol A (2023) yn y CDY angen i ardaloedd yr ysgol gynorthwyo’r disgyblion i ddatblygu sgiliau penodol a derbyn profiadau dysgu ystyrlon.

Adolygiad Llenyddiaeth
Arweiniwyd prosesau gwella ysgolion Cymru gan y Fframwaith ar gyfer Gwerthuso, Gwella ac Atebolrwydd a gyhoeddwyd gan Lywodraeth Cymru (2022a) fel cymorth i ysgolion ffurfio eu cynlluniau datblygu ysgolion. Yn ôl y fframwaith, bwriad gwella yw rhoi’r “profiadau a’r deilliannau dysgu gorau posibl i ddysgwyr,” agwedd hollbwysig o’r Cwricwlwm i Gymru (Llywodraeth Cymru, 2022a). Bwriad cyflwyno’r fframwaith newydd gan Lywodraeth Cymru (2022a) oedd pwysleisio pwysigrwydd hunanwerthuso fel rhan hollbwysig o broses gylchol gwella ysgolion. Mae’r syniad yma wedi cael ei ategu gan ymchwil pellach e.e. dangosodd astudiaeth Demetroiu a Kyriakides (2012) fod prosesau gwella ysgolion yn fwy effeithiol pan oeddent yn cael eu harwain gan hunanwerthusiadau mewnol yn enwedig pan oedd ymchwil cadarn yn rhan o’r broses.

Er bod canllawiau Llywodraeth Cymru (2014, t.3) ar gyfer CDY wedi cael ei ddisodli erbyn hyn, mae’n trafod y syniad dylai CDY fod yn “ddogfen hygyrch … i’r holl staff”. Pwysleisiwyd pwysigrwydd cynnwys holl staff yr ysgol yn y broses gwella gan enghraifft o arfer da ar wefan Estyn (2020) sy’n trafod y ffordd mae un ysgol wedi symud i ffwrdd o hunanwerthuso yn cael ei arwain gan y pennaeth a’r uwch dîm tuag at system lle mae’r holl staff yn cydweithio i arwain agweddau gwahanol o’r CDY a’r broses hunanwerthuso. Ategwyd effeithiolrwydd gweithredu yn y modd yma gan ymchwil Brown et al. (2021) sy’n trafod hanfodolrwydd athrawon fel asiantau newid sy’n gyrru newid a gwella o fewn eu hysgolion mewn system gwaelod i fyny yn hytrach nag athrawon sydd ond yn gweithredu gorchmynion arweinwyr. Serch hynny, ildiwyd bod y ddealltwriaeth am welliannau gwaelod i fyny, wedi’u harwain gan athrawon, yn gyfyngedig o fewn y llenyddiaeth bresennol (Brown et al., 2021).

Yn wahanol, mae dogfen Day et al. (2020), am arweinwyr effeithiol, yn trafod enghreifftiau o’r hyn sy’n ddisgwyliedig o arweinwyr ar draws y byd e.e. yn Awstralia mae’n ofynnol bod arweinwyr yn cynhyrchu cynlluniau ar gyfer gwella ac mae angen i arweinwyr yn yr UDA fod yn gyfrifol am newid parhaus. Mae’r ffordd mae’r ddogfen yma yn rhoi pwyslais ar rôl arweinwyr fel gyrwyr gwelliant ysgolion, er yn trafod pwysigrwydd cynnwys yr holl athrawon yn y broses, ddim yn rhoi digon o sylw i asiantaeth athrawon i’r broses fel mae’r ymchwil gyfyngedig yn y maes wedi nodi bod angen (Day et al., 2020).

Wrth ystyried gwella ysgolion, mae tablau cynghrair yn offeryn mae rhai yn dadlau sy’n gallu arwain gwella. Er hyn, mae dadansoddiad Leckie a Goldstein (2017) wedi dangos bod angen cymryd gofal wrth edrych ar dablau cynghrair ac maent wedi cwestiynu eu heffeithiolrwydd yn y broses o wella ysgolion. Mae Llywodraeth Cymru (2022a) wedi dangos ymrwymiad i symud i ffwrdd o’r fath yma o gystadleuaeth trwy greu “system hunanwella lle bydd ysgolion yn cydweithio yn agored, yn hytrach nag yn gystadleuol.” 

Mae llawer o lenyddiaeth am y broses o wella ysgolion ac mae’n parhau i ddatblygu yn bresennol. Wrth ystyried yr agwedd benodol o CDY Ysgol A a ffocyswyd arno yn yr adroddiad yma, sef datblygu ardaloedd dysgu ysbrydoledig dan do ac yn yr awyr agored, mae’r llenyddiaeth yn y maes yn datblygu llawer ar hyn o bryd. Yn fwyaf perthnasol, mae’r Cwricwlwm i Gymru yn amlygu dyletswyddau ysgolion i adnabod “rôl hanfodol yr amgylchedd dysgu wrth gefnogi dysgu effeithiol” (Llywodraeth Cymru, 2020, t.50). Gan fod y Cwricwlwm i Gymru bellach yn statudol o fewn ysgolion cynradd, mae pwysigrwydd ymateb i’r gofynion yma yn amlwg ac felly i Ysgol A gwelwyd angen i’w gynnwys yn eu CDY.

Awgrymwyd o fewn y Cwricwlwm i Gymru bod creu ardaloedd ysbrydoledig ac effeithiol tu fewn a thu allan yn bwysig fel offeryn i fagu annibyniaeth ymysg dysgwyr (Llywodraeth Cymru, 2020). Ategwyd y syniad yma gan y Cwricwlwm ar gyfer Lleoliadau Meithrin a Ariennir Nas Cynhelir yn ogystal â llenyddiaeth ehangach, megis y llyfr The Outdoor Classroom, am ddysgu yn yr awyr agored (Llywodraeth Cymru, 2022b; Constable, 2017). Bwriad blaenoriaeth Ysgol A, a ffocyswyd arni yn yr adroddiad yma, yw creu ardaloedd sy’n galluogi’r disgyblion i ddatblygu annibyniaeth ac felly eto mae modd deall pam fod hwn yn bwysig wrth ystyried y llenyddiaeth flaenllaw am y pwnc yng Nghymru a thu hwnt.

Fel rhan o’r flaenoriaeth yma, mae Ysgol A wedi dangos ymrwymiad i ddatblygu ardaloedd allanol er mwyn i’r disgyblion ddysgu yn yr awyr agored. Soniwyd am hwn yn y Cwricwlwm i Gymru a hefyd mae modd darganfod enghreifftiau o arfer da ar wefan Estyn sy’n canmol y ffordd mae rhai ysgolion wedi mabwysiadu dulliau effeithiol o addysgu yn yr awyr agored gan fanteisio ar amgylchedd dysgu allanol effeithiol. Er enghraifft, yn Ysgol y Crwys mae dysgu yn yr awyr agored yn digwydd am o leiaf hanner diwrnod yr wythnos gyda’r athrawon yn manteisio ar goetir ger yr ysgol fel lleoliad y dysgu (Estyn, 2019). Yn ôl yr ysgol, mae dysgu yn y modd yma wedi cael “effaith gadarnhaol ar les disgyblion … mwynhad … a’u hagweddau at ddysgu” (Estyn, 2019). Felly mae’r ffaith fod yr arfer yma wedi derbyn canmoliaeth, yn ogystal â’r canlyniadau mae’r ysgol yn honni maent wedi derbyn, yn dangos pwysigrwydd rhoi cyfleoedd i ddisgyblion ddysgu mewn ardaloedd allanol effeithiol. Ategwyd pwysigrwydd dysgu tu allan gan Constable (2017), sy’n honni bod hwn yn magu hyder dysgwyr ac mae’n sôn bod y cynnydd mewn ysgolion yn defnyddio dulliau ysgol goedwig i addysgu yn dangos bod effeithiolrwydd y math yma o addysg yn cael ei gydnabod a’u werthfawrogi.

Trafoda Rands a Gansemer (2017) gosodiad byrddau a chadeiriau mewn dosbarthiadau fel offeryn i gynyddu ymgysylltiad dysgwyr. Dangosodd eu hastudiaeth nhw roedd gosod byrddau mewn ffordd a oedd yn annog grwpiau bach i gydweithio yn cynyddu gweithgaredd dysgwyr ac felly yn gwella deilliannau (Rands a Gansemer, 2017). Er mai gweithred syml yw newid gosodiad dosbarth, mae ymchwil yn dangos ei fod yn gallu cael effaith cadarnhaol. Rhaid ystyried mai astudiaeth ar ddysgwyr prifysgol oedd yr un yma ac felly byddai rhaid gwneud addasiadau cyn cyflwyno syniadau tebyg mewn ysgolion cynradd. 

Ar y cyfan, wrth ystyried y llenyddiaeth am ardaloedd dysgu, mae llawer yn trafod yr amgylchedd dysgu ar gyfer plant yn eu blynyddoedd cynnar ond mae’r llenyddiaeth yn lleihau ar gyfer plant hynach. Felly mae angen mwy o ymchwil er mwyn deall sut i gefnogi dysgwyr hŷn yn well trwy gyfrwng yr amgylchedd dysgu.

Datblygu Pwynt Gweithredu

Wrth i Ysgol A ddatblygu CDY mae modd gweld cydymffurfiad gyda gofynion Llywodraeth Cymru (2022a) i ddefnyddio “hunanwerthusiad cadarn gan ysgolion” fel sail iddo. Mae wyth tudalen cyntaf y CDY yn gwerthuso lle mae’r ysgol yn bresennol ar sail tystiolaeth amrywiol ac yn ystyried y camau mae’r ysgol wedi cymryd i wella yn y gorffennol a’u heffaith (Ysgol A, 2023). Yn ôl Pennaeth Ysgol A (2023) mae’r uwch dîm yn gyfrifol am gasglu tystiolaeth a’i werthuso cyn pennu blaenoriaethau yn sgil y gwerthusiadau ac felly gweler dull brig i lawr yn digwydd yma. Wrth gymharu gyda’r enghraifft o arfer da a drafodwyd yn gynt a oedd yn gweld holl athrawon yr ysgol yn chwarae rôl o arwain gwahanol agweddau o’r CDY gan gynnwys rolau blaenllaw yn y broses o hunanwerthuso, mae modd dadlau byddai mabwysiadu dull gwaelod i fyny yn fwy effeithiol wrth sicrhau perchnogaeth o’r CDY ymysg yr holl staff (Estyn, 2020). Hefyd mae modd dadlau wrth i’r ysgol weithredu yn y modd yma, nid yw’r athrawon yn ymddwyn fel asiantau newid, rhywbeth a anogwyd gan ymchwil Brown et al., 2021, t.12) fel dull i sicrhau “change materialises in an organised and systematic manner.” 

Er mwyn hunanwerthuso mae’r uwch dîm yn defnyddio ystod o ddata ansoddol a meintiol fel tystiolaeth megis canlyniadau profion, data presenoldeb, arsylwadau gwersi, holiaduron ac ati (Pennaeth Ysgol A, 2023). Wrth i’r ysgol ddefnyddio ystod eang o ddata o wahanol fathau mae modd eu canmol am sicrhau eu bod yn ffurfio portread mwy cyflawn o’r ysgol. Mae hwn yn unol â fframwaith Llywodraeth Cymru (2022a) ar gyfer CDY sy’n nodi “Ni fydd data ar gymwysterau ac asesiadau crynodol neu gyrhaeddiad yn unig yn ddigon i ysgolion nac eraill lunio barn ar gynnydd dysgwyr.” a bod “angen i ysgolion ddefnyddio ffynonellau ehangach o wybodaeth a thystiolaeth.” 

Defnyddiwyd tystiolaeth o holiaduron staff i adnabod bod angen i ddosbarthiadau a oedd wedi symud i ddatblygu ardaloedd allanol penodol ar gyfer meysydd dysgu penodol (Ysgol A, 2023). Yn ogystal fe wnaeth teithiau dysgu arddangos yr angen i ddiweddaru arddangosfeydd tu fewn i’r ysgol i gynnwys gwaith disgyblion ac i fod yn rhyngweithiol (Ysgol A, 2023). Ynghyd â thystiolaeth arall, arweiniodd hyn at yr uwch dîm yn penderfynu blaenoriaethu datblygu'r ardaloedd tu fewn a thu allan er mwyn iddynt fod yn ysbrydoledig i’r dysgwyr. Mae hwn yn dangos y ffordd mae Ysgol A yn defnyddio data a hunanwerthusiad i fwydo’r broses datblygu.

Er mai’r uwch dîm sy’n gyfrifol am hunanwerthuso a phenderfynu ar flaenoriaethau’r ysgol, wedi i’r broses yma ddigwydd mae rhanddeiliaid eraill yn cael eu cynnwys yn y broses. Mae bob blaenoriaeth yn derbyn arweinwyr ar draws y staff dysgu yn ogystal ag aelodau o’r bwrdd llywodraethu i oruchwylio’r prosiectau (Pennaeth Ysgol A, 2023). Mae hwn felly yn rhoi mwy o asiantaeth i athrawon i chwarae rôl weithredol ym mhrosesau gwella’r ysgol. Yn ystod yr adeg yma mae Ysgol A yn troi at drywydd sy’n fwy gwaelod i fyny wrth i’r holl staff gyfrannu at baratoi cynllun gweithredu ar gyfer pob blaenoriaeth. Yn debyg i’r enghraifft o arfer da a drafodwyd, mae’r staff yn gweithredu fel timoedd bach, gyda phob tîm yn ffocysu ar ddatblygu cynllun ar gyfer un flaenoriaeth. Mae pob cam a nodwyd yn y cynllun gweithredu yn derbyn dyddiad dechrau a gorffen yn ogystal â chost amcangyfrifedig er mwyn ei fod yn amlwg beth sydd angen gwneud pryd (Ysgol A, 2023).

Colofn hanfodol bwysig o’r cynlluniau strategol yw’r golofn sy’n sôn pa rhanddeiliaid sy’n gyfrifol am y camau penodol. Mae’r golofn yma’n cynnwys amrywiaeth o rhanddeiliaid o gymuned yr ysgol e.e. ar gyfer cynllun gweithredu'r flaenoriaeth a ffocyswyd arno yn yr adroddiad yma, nodwyd bod y cyngor ysgol yn gyfrifol am ddatblygu dosbarth allanol tra bod staff dysgu blynyddoedd 4, 5 a 6 yn gyfrifol am ymweld ag arfer da o addysgu tu allan mewn ysgolion eraill. (Ysgol A, 2023). Mae’r cynlluniau gweithredu yma yn gosod strwythur amlwg i’w dilyn er mwyn gweithredu camau penodol a fydd yn cynorthwyo tuag at y broses o ddatblygiad o fewn y blaenoriaethau ac felly yn effeithiol fel man cyfeirio ar gyfer holl staff a chymuned yr ysgol er mwyn cefnogi gwelliant.

Er mwyn mesur effaith yr hyn mae’r ysgol wedi gwneud i ddatblygu, mae pob blaenoriaeth yn cael ei fonitro tair gwaith y flwyddyn gan uwch dîm Ysgol A (Pennaeth Ysgol A, 2023). Mae monitro yn digwydd mewn sawl ffordd e.e. teithiau dysgu, craffu ar lyfrau a monitro cynllunio (Ysgol A, 2023). Mae’r data a gasglwyd yn ffurfio darlun o’r datblygiad sydd wedi digwydd ac mae hwn yn cael ei ddefnyddio er mwyn cymharu’r cynnydd yn erbyn cerrig filltir penderfynwyd arnynt o flaen llaw. Mae’r wybodaeth yma yn bwydo hunanwerthusiad pellach sydd yn ei dro yn bwydo’r camau gweithredu nesaf.

Adfyfyrio a Gwerthuso
Wrth ystyried y flaenoriaeth i ddatblygu ardaloedd tu fewn a thu allan sy’n ysbrydoli’r dysgwyr mae modd gweld bod yr ysgol wedi cymryd sawl cam tuag at welliant trwy ddilyn y cynllun gweithredu (Ysgol A, 2023). Mae’r adrannau o’r cynllun gweithredu sydd wedi cael eu cyflawni wedi’u huwcholeuo yn wyrdd fel bod modd gweld beth sydd angen gwneud nesaf (Ysgol A, 2023). Hefyd mae’r uwch dîm wedi monitro cynnydd yn erbyn y garreg filltir gyntaf trwy deithiau dysgu, monitro cynllunio a thystiolaeth arail ac wedi dangos bod yr ysgol y gwneud cynnydd da ond angen parhau i ddatblygu rhai agweddau megis sicrhau lefel her addas ar gyfer disgyblion MAT yn yr ardal allanol (Ysgol A, 2023).

Mae yna rhai awgrymiadau ymarferol posib, ar sail ymchwil, a fyddai yn cynorthwyo’r ysgol wrth iddynt barhau i ddatblygu'r agwedd yma o’u CDY. Awgrym sydd wedi ei gefnogi gan lawer o ymchwil yw integreiddio agweddau o ysgolion goedwig i mewn i’w cwricwlwm er mwyn helpu i wella deilliannau’r dysgwyr. Mae’r enghraifft o arfer da Ysgol y Crwys yn dangos yr effaith gall hwn gael ar ddisgyblion ac mae ymchwil pellach yn dangos bod effeithiau dysgu yn y modd yma yn peri canlyniadau cadarnhaol hir dymor (Estyn, 2019; Constable, 2017).

Fel mae’r diffyg ymchwil am amgylchedd dysgu ar gyfer dysgwyr tu hwnt i’r blynyddoedd cynnar wedi uwcholeuo, mae’n awgrymedig bod mwy o ymchwil yn cael ei wneud yn y maes yma er mwyn deall sut i greu amgylchedd dysgu effeithiol ar gyfer y disgyblion yma. Mae cynllun gweithredu Ysgol A wedi cydnabod bod angen i staff dysgu blynyddoedd 4, 5 a 6 benderfynu ar strategaeth ar gyfer dysgu yn yr awyr agored, ond mae hefyd yn bwysig bod datblygu’r amgylchedd dysgu dan do yn cael ei ystyried trwy barhau i ymchwilio ac ymweld ag arfer da (Ysgol A, 2023).

Mae’r Cwricwlwm ar gyfer Lleoliadau Meithrin a Ariennir Nas Cynhelir yn nodi pwysigrwydd creu ardaloedd dysgu sydd â chysylltiadau i brofiadau dilys bywyd go iawn, yn enwedig ar gyfer plant ifanc (Llywodraeth Cymru, 2022b). Felly byddai’n gymorth i ddatblygiad Ysgol A eu bod nhw’n gwneud defnydd eang o’r syniad yma er mwyn datblygu annibyniaeth ymysg y dysgwyr.

Casgliad
Mae’r adroddiad yma, a’r ymchwil a wnaed fel syflan iddo, wedi pwysleisio pwysigrwydd cynyddol hunanwerthuso fel rhan o broses gylchol gwella ysgolion, yn enwedig yng Nghymru yn sgil y fframwaith newydd gan Lywodraeth Cymru (2022a). Hefyd ffocyswyd ar rôl athrawon o fewn y broses o gynhyrchu CDY a’r amrywiaeth mewn dulliau mae ysgolion yn cymryd tuag at rôl athrawon yn y broses. Wrth baratoi’r adroddiad yma rwyf wedi cael cyfle i gefnogi rolau adweinyddol ffurfiol trwy gydweithio â phennaeth Ysgol A er mwyn deall y broses mae Ysgol A yn mynd drwyddi i wella. Yn ogystal rwyf wedi gallu sicrhau dysgu proffesiynol parhaus trwy ymrwymo i ddeall y broses o ddatblygu ysgolion ar lefel ddamcaniaethol. Wrth fynd ymlaen gyda fy ngyrfa fel athrawes byddaf yn defnyddio'r hyn rwyf wedi dysgu er mwyn cyfrannu at brosesau gwella yr ysgolion byddaf yn cydweithio gyda mewn modd ystyrlon a hefyd yn cefnogi fy nghydweithwyr wrth iddyn nhw ymwneud gyda’r prosesau o wella ysgolion.

